b'\n_START_ARTICLE_\nMeyer Foshaug\n_START_SECTION_\nBakgrunn\n_START_PARAGRAPH_\nHan ble f\xc3\xb8dt p\xc3\xa5 g\xc3\xa5rden Fosshaug i M\xc3\xa5lselv, der faren hans drev. 25 \xc3\xa5r gammel tok han over en tredjedel av farsg\xc3\xa5rden og bygde eget g\xc3\xa5rdsbruk. Dette bruket drev han siden. Han var medlem av herredsstyret i M\xc3\xa5lselv fra 1900 til 1903.\n_START_SECTION_\nStortingspolitiker\n_START_PARAGRAPH_\nFoshaug representerte Troms\xc3\xb8 amt p\xc3\xa5 Stortinget 1903-1906, Senja krets 1906-1918, Malangen krets 1919-1921 og Troms\xc3\xb8 fylke 1922-1924 og 1928-1945. Valgperioden 1931-1933 var han 1. varamann, m\xc3\xb8tte deler av 1931- og hele 1932-sesjonen. Han var 1903-1909 medlem av gasje- og pensjonskomiteen, medlem 1910-1912 av, sekret\xc3\xa6r 1913-1924 og formann 1928-1930 i veikomiteen. 1934-1936 var han medlem av og 1937-1945 formann i vei- og jernbanekomiteen._NEWLINE_Bortsett fra perioden 1922-1924, da han representerte Norges Socialdemokratiske Arbeiderparti, var han stortingsrepresentant for Arbeiderpartiet.\n_START_SECTION_\nBortgang\n_START_PARAGRAPH_\nFoshaug hadde v\xc3\xa6rt en ivrig talsmann for at Norges skulle si opp unionen med Sverige, noe som skjedde i 1905. Da 50-\xc3\xa5rsjubileet for unionsoppl\xc3\xb8sningen skulle markeres i 1955, var han den ene av de to gjenlevende stortingsrepresentantene fra 1905, og var innbudt som en av hedersgjestene til markeringen. Han reiste til Oslo, men ble syk og d\xc3\xb8de dagen f\xc3\xb8r jubileet skulle markeres.'